A nemzetbiztonsági bizottság elé kerül a Századvég-ügy
MTI2015.11.01. 12:40
Napirendre tűzi a Századvég-ügyet következő ülésén az Országgyűlés nemzetbiztonsági bizottsága.
Molnár Zsolt, a testület szocialista elnöke elmondta: tájékoztatást fognak kérni arról, hogy a Századvég munkatársai közül kik, miért és milyen minősített dokumentumokba tekinthettek bele.
Az Országgyűlés nemzetbiztonsági bizottsága a tervek szerint nem a jövő héten, hanem az azt követően ül össze legközelebb.
Az ügy bizottság elé vitelét a Magyar Liberális Párt kérte, miután Pintér Sándor belügyminiszter Fodor Gábornak egy írásbeli kérdésre adott válaszából derült ki, hogy „a kormányközeli Századvég Politikai Iskola munkatársainak 2013-ig egyáltalán nem volt az állam titkainak kezeléséhez szükséges biztonsági tanúsítványa”.